О П Р Е Д Е Л Е Н И Е

№4/26.02.2007 г.



Днес 22.02.2007 г., ВЪРХОВНИЯТ АДМИНИСТРАТИВЕН СЪД НА РЕПУБЛИКА БЪЛГАРИЯ, петчленен състав в закрито съдебно заседание , в състав :

ПРЕДСЕДАТЕЛ : АНДРЕЙ ИКОНОМОВ
ЧЛЕНОВЕ: МИЛКА ПАНЧЕВА
ДИАНА ДОБРЕВА
ЮЛИЯ КОВАЧЕВА
ИВАН РАДЕНКОВ


разгледа докладваното от съдия МИЛКА ПАНЧЕВА
тълкувателно дело № 3/2007 г. 

Производството е на основание чл.259, ал.1 от Административнопроцесуалния кодекс (АПК). 
Делото е образувано по искане на Председателя на Върховния административен съд до Общото събрание на съдиите от Върховен административен съд за произнасяне с тълкувателно постановление по въпроса за характера на акта за налагане на санкции от Националната здравноосигурителна каса на собствениците на аптеки за нарушения на договорите за отпускане на лекарствени продукти”?
Според изложеното от Председателя на ВАС в разглежданото искане, по повод правоотношенията между Националната здравноосигурителна каса (НЗОК) и аптеките, които въз основа на договор с Районните здравноосигурителни каси (РЗОК) отпускат лекарствени средства, заплащани напълно или частично от НЗОК, във ВАС е констатирана противоречива съдебна практика относно естеството на акта, с който директорът на РЗОК налага санкция на собствениците на аптеки за неизпълнение на условията по договора.
Съгласно чл.49 от Националния рамков договор за 2006 г. (НРД-2006 г.), НЗОК упражнява контрол по изпълнение на сключените договори с аптеки, по отношение на договорените условия и реда за отпускането на лекарствени продукти, медицински изделия и диетични храни за специални медицински цели, при условията на договорите. Последните се сключват въз основа на общи условия, изготвени от касата по силата на чл.46, ал.1 от НРД-2006 г. НЗОК сключва, изменя и прекратява договорите с аптеките, намиращи се на територията на дадена област, чрез директора на съответната РЗОК, обслужваща областта (чл.46, ал.2 от НРД-2006 г.).
Едното становище е, че правоотношенията между НЗОК и аптеките по отпускане на лекарствени продукти, макар да се поражда от договор, съдържат множество административни елементи, в това число, възможността НЗОК да се намеси в дейността на аптеките посредством контролните си правомощия. При сключването на договорите с аптеките, здравната каса действа в качеството на административен орган, а не като субект на гражданското право. Договорът е средство да се охраняват обществени интереси, които НЗОК представлява и поради това притежава правомощието да налага санкции за нарушаване клаузите на договора. Това правомощие се реализира чрез издаване на заповед от директора на РЗОК за налагане на финансови неустойки или прекратяване договорите на аптеките, която заповед е индивидуален административен акт, тъй като с нея се засягат законни интереси на адресата и подлежи на обжалване пред административния съд. Това са приели съдебните състави в определения № 12322 от 11.12.2006 г. по адм.д. № 11650/2006 г. и № 437/15.01.2007 г. по адм.д.№ 11778/2006 г. и двете на шесто отделение на Върховния административен съд.
Според другото становище, заповедта на директора на РЗОК за налагане санкция на аптеките не е индивидуален административен акт и защитата не следва да се реализира в административния процес, а по исков ред. В действащото законодателство няма норма, която да овластява директора на РЗОК да налага имуществена санкция на аптеките за допуснати от тях нарушения по договор, сключен с НЗОК. Правоотношението между аптеките и здравната каса възникват по договор, поради което, по характер е гражданскоправно. Неблагоприятните последици за аптеките възникват не от заповедта на директора на РЗОК, а от удръжките, направени въз основа на нея, от следващото плащане от страна на НЗОК. Такова е становището в решения № 3605 от 04.04.2006 г. по адм.д. № 12049/2005 г. и № 5691 от 29.05.2006 г. по адм.д. № 425/2006 г. също на шесто отделение на съда.
След анализ на становищата в противоречивите съдебни актове, посочени в направеното искане, при задълбочено изследване на цялостната съдебна практика на ВАС по спорния въпрос, настоящият петчленен състав на ВАС намира следното:
Производството по делото е във фазата на допустимостта на искането.
Председателят на ВАС е субект на инициатива по чл.261, ал.1 от АПК. Направеното искане е подадено по реда на чл.262, т.2 от АПК до Общото събрание на съдиите от Върховен административен съд, за тълкувателно постановление по чл.259, ал.1 от АПК. Искането отговаря по форма и съдържание на изискванията по чл.263, ал.1 и ал.2 от АПК. Изложените в цитираните съдебни актове две противоречиви становища по въпроса за характера на акта, с който се налагат санкции от страна на НЗОК на собствениците на аптеки за нарушения на договорите за отпускане на лекарствени продукти, налагат необходимостта ОС на съдиите от ВАС да се произнесе с тълкувателно постановление и да се даде еднозначен отговор на поставения с искането на Председателя на ВАС въпрос: „Индивидуален административен акт ли е заповедта, с която НЗОК налага санкция на собственика на аптека за нарушения на договора между него и здравната каса, за отпускане на лекарствени продукти, медицински изделия или диетични храни за специални медицински цели, заплащани напълно или частично от НЗОК?”
С оглед предмета на делото и отношенията, които се разглеждат, съдебният състав счита, че на основание чл.265, ал.1 от АПК като заинтересовани страни следва да бъдат конституирани: Министърът на здравеопазването, Българският фармацевтичен съюз и Националната здравноосигурителна каса, на които се изпрати копие от искането с приложенията и копие от настоящото определение, като им се даде възможност да представят писмени становища или да направят устно изложение на заседанието на ОС, за датата на което да бъдат уведомени.
Да бъдат уведомени за участие в заседанието на ОС на съдиите при ВАС заместникът на главния прокурор при Върховната административна прокуратура и председателят на Висшия адвокатски съвет, както и министърът на правосъдието, на които се изпратят копие от искането с приложенията към него и копие от настоящото определение.
Водим от горното и на основание чл.264, ал.2 от АПК, петчленният състав при Върховния административен съд

О П Р Е Д Е Л И :


ДОПУСКА за разглеждане искането на Председателя на Върховния административен съд по въпроса: „Индивидуален административен акт ли е заповедта, с която НЗОК налага санкция на собственика на аптека за нарушения на договора между него и здравната каса, за отпускане на лекарствени продукти, медицински изделия или диетични храни за специални медицински цели, заплащани напълно или частично от НЗОК?”
КОНСТИТУИРА като заинтересовани страни: Министърът на здравеопазването, Българският фармацевтичен съюз и Националната здравноосигурителна каса, на които се изпрати копие от искането с приложенията и копие от настоящото определение, като им се даде възможност да представят писмени становища или да направят устно изложение на заседанието на ОС, за датата на което да бъдат уведомени.
Да се уведомят за участие в заседанието на ОС на съдиите при ВАС заместникът на главния прокурор при Върховната административна прокуратура и председателят на Висшия адвокатски съвет, както и министърът на правосъдието, на които се изпратят копие от искането с приложенията към него и копие от настоящото определение.
Делото да се докладва на Председателя на ВАС за определяне на дата за разглеждането му.


ПРЕДСЕДАТЕЛ:

ЧЛЕНОВЕ:
